**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. május 16-ai** ülésére

Tárgy: hántai orvosi rendelő épületének hasznosítása

**Tisztelt Képviselő-testület!**

A Hánta Bizottság múlt havi ülésén elhangzott, hogy a hántai orvosi rendelő épületét hasznosítani kellene.

A 117 m2-es orvosi rendelő 2010-ben épült pályázati forrásból háziorvosi és gyermekorvosi feladatok ellátására. A háziorvos egy rövid ideig kijárt, azóta az épület üresen áll. Egy kisebb helyiségben jelenleg a szerver található, mely karbantartása miatt az épületbe a továbbiakban is be kell tudni jutnunk.

Az épület hasznosítására a mellékelt pályázati felhívást készítettük elő. A hasznosítási célt nem tudtuk megjelölni, nem tudjuk, hogy a lakosság milyen hasznosításnak venne szívesen, de a bizottságon elhangzott, hogy a lakosság szolgáltatásokkal történő ellátása élvezzen előnyt. Felmerült a lakás céljára történő hasznosítás, de az épület lakás céljára nem felel meg a vonatkozó előírások szerint.

Az épület a két orvosi funkcióra történt kialakítás miatt ketté választható, mindegyik rendelőhöz tartozik mosdó, öltöző, a közös helyiségek a teakonyha, váró, ügyfélmosdók (mozgáskorlátozott is). Az épületben nincsenek külön almérők, több bérlő esetén a közüzemi díjak elosztásában is meg kell egyezni. Ez azonban abban a tekintetben okoz némi nehézséget, hogy a közös használatot a feleknek anyagi tekintetben is tudomásul kell venni, a költségeket közösen kell viselni.

Az orvosi rendelő fenntartási költsége havonta ~ nettó 33.500,- Ft..

Kérem, hogy a mellékelt pályázati felhívást szíveskedjenek áttekinteni és a minimálisan elvárt bérleti díj nagyságát jelöljék meg, továbbá adják meg a bérlet időtartamát.

A pályázati felhívás a helyben szokásos módon (honlap, hírlevél, faliújság, Facebook) kerül kihirdetésre. A beérkezett pályázatok a jövő havi Pénzügyi Bizottság ülésén kerülnek bontásra.

Kisbér, 2025. május 8.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

a hántai orvosi rendelő (kisbéri 5073 hrsz.) hasznosításra történő meghirdetését tartalmazó pályázati felhívását az alábbiakkal egészíti ki:

* a minimálisan elvárt bérleti díj mértéke ………..,- Ft./m2/hó + áfa;
* a bérlet időtartama ………. év;

a fentiek szerint kiegészített pályázati felhívással elrendeli a hántai orvosi rendelő hasznosításra történő meghirdetését. A pályázati felhívást a helyben szokásos módon kell közzétenni.

**Határidő:** azonnal

**Felelős:** Sinkovicz Zoltán polgármester